钦定古今图书集成/明伦汇编/官常典/第450卷 > 王梁
## 钦定古今图书集成/明伦汇编/官常典/第450卷 > 王梁

按《后汉书》本传：“梁字君严，渔阳安阳人也，为郡吏。太
守。彭宠以梁守狐奴，令与盖延、吴汉俱将兵，南及世
祖于广阿，拜偏将军。既拔邯郸，赐爵关内侯。从平河
北，拜野王令，与河内太守寇恂南拒洛阳，北守天井
关。朱鲔等不敢出兵，世祖以为梁功。及即位，议选大
司空，而赤伏符曰王梁主卫”作元武帝以野王卫之
所徙。元武，水神之名。司空，水土之官也。于是擢拜梁
为大司空，封武彊侯。建武二年，与大司马吴汉等俱
击檀乡。有诏军事一属大司马，而梁辄发野王兵。帝
以其不奉诏敕，令止在所县，而梁复以便宜进军。帝
以梁前后违命，大怒，遣尚书宗广持节军中斩梁。广
不忍，乃槛车送京师。既至，赦之月馀，以为中郎将，行
执金吾事。北守箕关，击赤眉别校，降之。三年春，转击
五校，追至信都、赵国，破之，悉平诸屯聚。冬，遣使者持
节拜梁前将军。四年春，击肥城、文阳，拔之。进与骠骑
大将军杜茂击佼彊、苏茂于楚、沛间，拔大梁、啮桑。而
捕卤将军马武、偏将军王霸亦分道并进，岁馀，悉平
之。五年，从救桃城，破庞萌等，梁战尤力。拜山阳太守，
镇抚新附，将兵如故。数月，征入，代欧阳歙为河南尹。
梁穿渠引穀水注洛阳城下，东泻巩川，及渠成而水
不流。七年，有司劾奏之，梁惭惧，上书乞骸骨。乃下诏
曰：“梁前将兵征伐，众人称贤，故擢典京师。建议开渠，
为人兴利，旅力既愆，迄无成功，百姓怨讟，谈者讙哗。
虽蒙宽宥，犹执谦退，君子成人之美。其以梁为济南
太守。”十三年，增邑，定封阜成侯。十四年，卒官。子禹嗣。